  Виталий Пронин Можга ёросысь Быдӟымсурд гуртысь пиналъёслэн кема витем нуналзы вуиз: школа усьтӥськем дырысен нырысьсэ тупатъямын спортзалзы. Табере со городысь школаосын кадь: туала но югыт. Можга ёросысь Бадӟымсурдысь школаын спортзал выльдэмын "Нылпи спорт" проект чотын.Туспуктэм mozhga-rayon.ru сайтысь.Спортзал выльдэмын «Дышетон» нацпроектлэн «Пиналлэн вормонъёсыз» программаез улсын, озьы ик юрттэт висъяськиз «Огъя Россия» партилэн «Нылпи спорт» проектэзъя но. Можга ёрос муниципал кылдытэтлэн администрациез ивортэмъя, туэ ёросын тупатъям-выльдэм спортзалъёс пӧлын Быдӟымсурдысез 14-тӥез луиз. Сое сӥё-дано усьтон ортчиз та нуналъёсы. Отчы пыриськизы «Огъя Россия» партилэн Удмурт ёзэзлэн исполкомезлэн кивалтӥсез Андрей Макаров, «Нылпи спорт» проектэз элькунамы быдэстон понна кыл кутӥсь Марат Зиятдинов, озьы ик Можга ёрослэн администрациысьтыз кивалтӥсьёс, гуртысь нылпиос но анай-атайёс. - Школамы усьтӥськемын 1977-тӥ арын, - вера Быдӟымсурд школалэн кивалтӥсез Лариса Иванова. - Со дырысен спортзалмы одӥг пол но тупатъямын ӧй вал. Выж пулъёсыз ломдылэмын, борддоръёсысьтыз штукатуркаез куашка вал ни. Вӧлдэтэз но уродмемын, тыл мырдэм пиштылӥз, пеймыт вал спортзаламы. Пиналъёсты отчы лэзьыны ик кышкаллямы ни. Та проектъёс быдэсъясько шуыса тодэммы бере гожтэтъёсын вазиськимы. Нырысь ик лыдэ басьтӥзы школаямы дышетскисьёслэсь спорт удысын вормонъёссэс. Нош соос милям лачак, тужгес но ӝӧк выл теннисъя. Куд-ог пиналъёслэн сомында медальёссы, чыртыязы ошид ке, мырдэм вормозы. Шуыны луоз, пиналъёс асьсэос сюлмаськизы спортзалзэс выльдыны. Физкультурая но спортъя секциосты нуисьлэн Виктор Боткинлэн но мылкыдыз ӝутскемын: выльдэм спортзалэ эшшо тросгес нылпиос кыстӥськозы. В. Боткин дышетэ ни 42 ар ӵоже, пиналъёсыз вормисе потыло шаерамы но, палэнын ортчылӥсь ӵошатсконъёсын но. Туэ школаосысь спортзалъёсты выльдонлы трос уксё висъямын. Такем шӧдскымон юрттэт азьвыл ноку но ӧз висъяськылы, пусйиз дышетонъя но наукая министр Светлана Болотникова. Гуртысь школаосты тупатъянлы гинэ келямын 740 миллион манет, нылпи садъёсты выльдонлы - 344 миллион котыр. «Нылпилэн вормонъёсыз» программая выльдэмын школаосысь 23 спортзалъёс. Та уж азинтэмын луоз, пусйиз министр. Елена Тугашова  